དེ་རྗེས་སླར་ཡང་ཞེས་བདུན་རེའི་གསར་ཤོག་ལས་རིམ་གཙོ་སྐྱོང་བ་ལྕམ་སྐུ་ཇོ་ཧན་ན་སལ་ཌར་ལགས་ཀྱིས་༸གོང་ས་༸སྐྱབས་མགོན་ཆེན་པོ་མཆོག་ལ་དྲི་བ་ཁག་གཅིག་ཞུས་པར་བཀའ་ལན་སྩལ་འདུགདེ་ཡང་ཐོག་མར་གསར་འགོད་པས་༸གོང་ས་༸སྐྱབས་མགོན་ཆེན་པོ་མཆོག་ལ་ད་ལྟ་༸སྐུའི་གཅེན་པོ་དང་གཅུང་མོ་ཇི་ཙམ་སྐུ་འཚོ་བཞུགས་ཡོད་མེད་སྐོར་གྱི་དྲི་བར་བཀའ་ལན་སྩོལ་སྐབས་༸གོང་ས་མཆོག་གིས་སྤྱིར་འགྲོ་བ་མི་རིགས་ཡོངས་རྫོགས་ལ་སྤུན་མཆེད་ཀྱི་འདུ་ཤེས་འཛིན་བཞིན་ཡོད་པ་དང་།རྒྱལ་ཁབ་དང་མི་རིགས།ཆོས་ལུགས་སོགས་མི་འདྲ་བའི་གནས་སྟངས་དེ་དག་རིམ་པ་གཉིས་པའི་གནས་སྟངས་ལ་གཟིགས་བཞིན་ཡོད་སྟབས་མི་སུ་འདྲ་ཞིག་དང་ཐུག་སྐབས་རང་བཞིན་གྱིས་ཐུགས་ཉེ་པོ་ཡོང་བཞིན་ཡོད་པ་དང་།མགོན་པོ་གང་ཉིད་མཆོག་ལ་དུས་ནམ་ཡང་གྲོགས་མེད་གཅིག་པུར་ལུས་པའི་ཐུགས་ཚོར་རྩ་བ་ཉིད་ནས་ཐུགས་རྒྱུས་ལ་འཁྲུངས་མྱོང་མེད་སྐོར་བཀའ་ལན་སྩལ།མཚམས་དེར་༸གོང་ས་༸སྐྱབས་མགོན་ཆེན་པོ་མཆོག་གིས་འབྱུང་འགྱུར་དུས་ལ་བབ་ཚེ་བུད་མེད་རྟེན་ཅན་གྱི་ཏཱ་ལའི་བླ་མ་འཁྲུངས་སྲིད་སྐོར་ཕ་རན་སིའི་གསར་འགོད་པ་ཞིག་ལ་བཀའ་སློབ་སྩལ་བ་ཐུགས་དྲན་གསོ་མཛད།འོན་ཀྱང་ད་ལྟའི་ཆར་འབྱུང་འགྱུར་ཏཱ་ལའི་བླ་མའི་བླ་བྲང་མུ་མཐུད་གནས་དགོས་དང་མི་དགོས་ཀྱི་གནད་དོན་ཐོག་ཐག་གཅོད་གཏན་འབེབས་གང་ཡང་བྱུང་མེད་པ་དང་།འདི་ལོའི་ཕྱི་ཟླ་བཅུ་གཅིག་ནང་གནད་དོན་དེའི་ཐད་བོད་བརྒྱུད་ནང་བསྟན་གྱི་ཆོས་བརྒྱུད་ཆེན་པོ་བཞི་གཡུང་དྲུང་བོན་བཅས་ཀྱི་བསྟན་བདག་བླ་ཆེན་ལྷན་ཚོགས་སྐབས་གནད་དོན་དེའི་ཐོག་བགྲོ་གླེང་མཛད་རྒྱུ་ཡིན་སྐོར་བཀའ་ལན་སྩལ།